Tarybos sprendimas
1996 m. lapkričio 11 d.
dėl puslaidininkių įtaisų topografijų teisinės apsaugos taikymo Meno salos asmenims
(96/644/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1986 m. gruodžio 16 d. Tarybos direktyvą 87/54/EEB dėl puslaidininkių įtaisų topografijų teisinės apsaugos [1], ypač jos 3 straipsnio 7 dalį,
atsižvelgdama į Komisijos pasiūlymą,
kadangi Bendrijoje puslaidininkių įtaisų topografijų teisinės apsaugos teisė taikoma asmenims, turintiems teisę gauti teisinę apsaugą pagal Direktyvos 87/54/EEB 3 straipsnio 1-5 dalis;
kadangi Tarybos sprendimu galima nuspręsti taikyti šią teisę asmenims, nesinaudojantiems teisine apsauga pagal minėtas nuostatas;
kadangi visa Bendrija turi priimti sprendimą dėl aptariamos teisinės apsaugos kaip galima platesnio taikymo;
kadangi nuo 1987 m. lapkričio 7 d. Bendrija taiko tokią teisinę apsaugą Meno salos asmenims, remdamasi vėlesniais laikinuoju pagrindu priimtais Tarybos sprendimais, iš kurių paskutinis yra Sprendimas 94/828/EB [2];
kadangi minėtas sprendimas buvo taikomas iki 1995 m. gruodžio 31 dienos;
kadangi Meno sala yra priėmusi atitinkamus teisės aktus [3] dėl puslaidininkių įtaisų topografijų teisinės apsaugos; kadangi šie teisės aktai įsigaliojo nuo 1994 m. sausio 1 d.; kadangi Meno saloje taikoma Direktyva 87/54/EEB ir įgyvendinami ankstesni Tarybos sprendimai šiais klausimais; kadangi Meno salos teisės aktai taikomi ir Bendrijos valstybių narių piliečiams;
kadangi 1994 m. balandžio 15 d. sudarytoje sutartyje dėl intelektinės nuosavybės teisių, susijusių su prekyba, įtvirtintas reikalavimas Pasaulio prekybos organizacijos narėms numatyti mikroschemų topografijų apsaugą, atitinkančią jos pačios nuostatas ir sutarties dėl intelektinės nuosavybės teisių, susijusių su mikroschemomis, kurią ji nurodo, nuostatas;
kadangi sutartis, kartu su Pasaulio prekybos organizacijos steigimo sutartimi, prie kurios ji yra prijungta, įsigaliojo 1995 m. sausio 1 d.;
kadangi numanoma, kad Jungtinės Karalystės Vyriausybė taikys Pasaulio prekybos organizacijos steigimo sutartį Meno salai ir numanoma, kad sutartis dėl intelektinės nuosavybės teisių, susijusių su prekyba, bus įgyvendinta Meno saloje;
kadangi Meno saloje vis dar galioja nuostatos, garantuojančios Bendrijos asmenims topografijų teisinę apsaugą Meno saloje;
kadangi pagal Direktyvą 87/54/EEB Meno saloje ir toliau turėtų būti taikoma teisinė apsauga, įsigaliojanti nuo 1996 m. sausio 1 dienos, iki kol, po Pasaulio prekybos organizacijos steigimo sutarties pradėjimo taikyti Meno salai, galioja sutarties dėl intelektinės nuosavybės teisių, susijusių su prekyba, nuostatos,
PRIĖMĖ ŠĮ SPRENDIMĄ:
1 straipsnis
Valstybės narės teisinę apsaugą pagal Direktyvą 87/54/EEB taiko tokia tvarka:
a) fiziniams asmenims, Meno salos piliečiams arba asmenims turintiems nuolatinę gyvenamąją vietą Meno salos teritorijoje, suteikiamos tokios pat sąlygos, kaip ir valstybių narių piliečiams;
b) Meno salos bendrovėms ar kitiems juridiniams asmenims, turintiems ten faktišką ir veikiantį pramoninį ar komercinį steiginį, suteikiamos tokios pat sąlygos, kaip ir bendrovėms ar kitiems juridiniams asmenims, turintiems faktišką ir veikiantį pramoninį ar komercinį steiginį bet kurios valstybės narės teritorijoje.
2 straipsnis
Šis sprendimas taikomas nuo 1996 m. sausio 1 d.
Valstybės narės taiko šiame sprendime numatytą teisę į apsaugą 1 straipsnyje nurodytiems asmenims iki kol, po Pasaulio prekybos organizacijos steigimo sutarties pradėjimo taikyti Meno salai, galioja sutarties dėl intelektinės nuosavybės teisių, susijusių su prekyba, nuostatos.
Visos išimtinės teisės, įgytos pagal Sprendimus 87/532/EEB, 90/511/EEB, 94/828/EB arba pagal šį sprendimą, galioja Direktyvoje 87/54/EEB nustatytą laikotarpį.
3 straipsnis
Šis sprendimas skirtas valstybėms narėms.
Priimta Briuselyje, 1996 m. lapkričio 11 d.